टायर फटने के बाद डिवाइडर से टकराई और आग लगी; 8 ने खिड़की तोड़कर जान बचाई
Maharashtra Pune Nagpur Bus Accident Update. Follow  Buldhana Bus Accident Latest News, Videos and Updates On Dainik Bhaskar (दैनिक भास्कर) नागपुर से पुणे जा रही बस खंभे से टकराकर डिवाइडर पर चढ़ गई और पलट गई, जिससे उसमें आग लग गई। बस में 34 लोग सवार थे, जिसमें 26 की जलने से मौके पर मौत हो गई। इनमें 3 बच्चे भी शामिल हैं।
महाराष्ट्र के बुलढाणा में शुक्रवार देर रात एक बस हादसा हो गया। नागपुर से पुणे जा रही बस खंभे से टकराकर डिवाइडर पर चढ़ गई और पलट गई, जिससे उसमें आग लग गई। बस में 33 लोग सवार थे, जिसमें 25 की जलने से मौके पर मौत हो गई। इनमें 3 बच्चे भी शामिल हैं।
8 लोगों ने बस की खिड़की का शीशा तोड़कर जान बचाई। हादसा रात करीब 1.30 बजे बुलढाणा जिले के सिंदखेड़ाराजा के पास पिंपलखुटा गांव के पास समृद्धि महामार्ग एक्सप्रेसवे पर हुआ।
बुलढाणा एसपी सुनील कड़ासेन ने बताया, हादसे में बस का ड्राइवर बच गया है। उसने बताया कि टायर फटने के बाद हादसा हुआ और बस में आग लग गई। बाद में बस के डीजल टैंक ने आग पकड़ ली, जिससे आग फैल गई। बस में करीब 33 यात्री सफर कर रहे थे। ज्यादातर की मौत जलने से हुई।
महाराष्ट्र के मंत्री गिरीश महाजन ने बताया कि पुलिस ने बस ड्राइवर और कंडक्टर को हिरासत में ले लिया है। उधर, नासिक में कार और एक वाहन की टक्कर में 4 लोगों की मौत हो गई।
हादसे से जुड़ी 5 तस्वीरें...
बस का दरवाजा नीचे आ जाने से कोई बाहर नहीं निकल सका
प्रत्यक्षदर्क्षियों के मुताबिक, ड्राइवर ने बस पर संतुलन खो दिया था। बस पहले एक लोहे के खंभे से टकराई। फिर रोड के बीच बने कन्क्रीट के डिवाइडर से टकराकर पलट गई। बस बाईं तरफ पलटी, जिससे बस का दरवाजा नीचे आ गया। लोगों के पास बाहर निकलने का कोई रास्ता नहीं था। पुलिस ने बस से शवों को निकाल लिया है।
मौके पर मौजूद लोगों का कहना है कि पलटने से बस का डीजल टैंक फट गया। इससे डीजल सड़क पर फैल गया। इससे आग लग गई। देखते ही देखते आग ने पूरी बस को अपनी चपेट में ले लिया।
DM बोले- शवों का DNA कराकर परिजनों को सौंपेंगे
बुलढाणा के जिला कलेक्टर डॉ. एचपी तुम्मोड बस दुर्घटना में घायल लोगों से मिलने जिला अस्पताल पहुंचे। उन्होंने कहा- हादसे में 25 लोगों की मौत हुई है। शवों की पहचान की जा रही है। डीएनए से पहचान के बाद हम शव परिजनों को सौंप देंगे।
घायल यात्री ने कहा- गाड़ी से बाहर निकलते ही ब्लास्ट हुआ
हादसे में घायल भालेगांव के योगेश रामदास गवई ने बताया- मैं विदर्भ ट्रेवल की बस में बैठा था। हमारी गाड़ी समृद्धी पर दुर्घटना ग्रस्त हुई और गाड़ी पलटने के तुरंत गाड़ी में आग लग गई। हम 3-4 लोग शीशा तोड़कर बाहर आए। हमारे बाहर आते ही गाड़ी में धमाका हो गया। फायर टीम घटना के 10-15 मिनट बाद आई और आग पर काबू पाया।
प्रधानमंत्री और गृहमंत्री ने दुख जताया
प्रधानमंत्री नरेंद्र मोदी और गृह मंत्री अमित शाह ने हादसे पर दुख जताया है। PM ने मृतकों के परिजनों को 2-2 लाख रुपए और घायलों को 50 हजार रुपए की वित्तीय सहायता देने की घोषणा की।
CM ने मुआवजे की घोषणा की, जांच के आदेश दिए
महाराष्ट्र के CM एकनाथ शिंदे ने घटना पर दुख जताया है। CM आवास की ओर से जारी बयान में बताया गया- बुलढाणा में हुई बस दुर्घटना में मृतकों के परिजनों को 5 लाख रुपए की अनुग्रह राशि और घायलों को राज्य सरकार की ओर से मुफ्त इलाज कराया जाएगा। शिंदे ने घटना के जांच के भी आदेश दिए हैं।
महाराष्ट्र के डिप्टी CM देवेन्द्र फडणवीस ने कहा- राज्य सरकार घायलों के इलाज का खर्च उठाएगी। हम जिले के साथ-साथ पुलिस प्रशासन के भी संपर्क में हैं और हर तरह की मदद तुरंत मुहैया कराई जा रही है।
सड़क हादसों से जुड़ी ये खबरें भी पढ़ें...
उत्तराखंड में 600 फीट गहरी खाई में गिरी SUV: कार सवार सभी 10 लोगों की मौत
उत्तराखंड के पिथौरागढ़ में एक SUV कार 600 फीट गहरी खाई में गिर गई। हादसे में 10 लोगों की मौत हो गई। पिथौरागढ़ के डिजास्टर मैनेजमेंट ऑफिसर भूपेंद्र सिंह ने बताया कि बोलेरो कार में ड्राइवर समेत 10 लोग सवार थे। हादसे में कोई भी जिंदा नहीं बचा। पूरी खबर पढ़ें...
रेवाड़ी में कंपनी हेल्पर की मौत का VIDEO: तेज रफ्तार बस ने मारी टक्कर
रेवाड़ी जिले में रोड क्रॉस रहे व्यक्ति को प्राइवेट बस ने टक्कर मार दी। टक्कर के बाद व्यक्ति काफी दूर उछल कर गिरा। उसकी हादसे में मौके पर ही मौत हो गई। कसौला थाना पुलिस ने फरार बस चालक के खिलाफ केस दर्ज कर लिया है। पूरी खबर पढ़ें...